‘৭ দিনের মধ্যে দাগি শিক্ষকদের তালিকা প্রকাশ করতে হবে’ নির্দেশ সুপ্রিম কোর্টের

ওয়েব ডেস্ক: আগামী ৭ দিনের মধ্যে স্কুল সার্ভিস কমিশনকে (SSC) অযোগ্যদের তালিকা প্রকাশের নির্দেশ দিল সুপ্রিম কোর্ট (Supreme Court)। বিচারপতি সঞ্জয় কুমার এবং সতীশচন্দ্র শর্মার স্পষ্ট বার্তা, নতুন পরীক্ষায় ১ জনও অযোগ্য যোগদান করলে তার ফল ভুগতে হবে এসএসসি’কে (SSC)।

সূত্রের খবর, আগামী সাতদিনের মধ্যে অযোগ্যদের তালিকা প্রকাশ করার নির্দেশ দিয়েছে ডিভিশন বেঞ্চ। আদালত জানিয়েছে, আগামী ৭ই সেপ্টেম্বর পরীক্ষার দিন বদলানো হবে না। নির্দিষ্ট দিনেই পরীক্ষা নেওয়া হবে।

আরও পড়ুন: CGO কমপ্লেক্সে ইডি দফতরে হাজিরায় বিধায়ক জীবনকৃষ্ণ সাহার পিসি

এদিন রাজ্যের আইনজীবীকে বিচারপতিরা প্রশ্ন করেন, কেন এখনও অযোগ্যদের তালিকা প্রকাশ করা হয়নি? তারপরেই এসএসসি’কে আগামী এক সপ্তাহের মধ্যে তালিকা প্রকাশ করার নির্দেশ দিয়েছে শীর্ষ আদালত। আদালত সতর্ক করেছে, যদি কোন অযোগ্য প্রার্থী পরীক্ষায় বসে তাহলে খুব খারাপ ফল ভুগতে হবে এসএসসি’কে।

উল্লেখ্য, বেশকিছু চাকরিপ্রার্থী শীর্ষ আদালতে আবেদন জানিয়েছিলেন যাতে পরীক্ষার দিন পরিবর্তন করা হয়। কারণ শীর্ষ আদালতের নির্দেশ অনুযায়ী, ২০১৬ সালে ৪৫-৫০ শতাংশ যাদের নম্বর ছিল ফর্ম ফিলাপের জন্য তাঁদের নতুন করে ১০ দিনের সময় সীমা বৃদ্ধি করা হয়েছে। তাই পরীক্ষার তারিখ পরিবর্তনের আবেদন জানান তাঁরা। কিন্তু আদালত স্পষ্ট জানিয়েছে, নির্ধারিত দিন দুটিতেই পরীক্ষা নেওয়া হবে। অর্থাৎ আগামী ৭ সেপ্টেম্বর নবম ও দশম শ্রেণি ও ১৪ সেপ্টেম্বর একাদশ ও দ্বাদশের শিক্ষক নিয়োগের পরীক্ষা নেবে স্কুল সার্ভিস কমিশন (SSC)।

দেখুন অন্য খবর